Vinderteam ved DM i Skills - Roskilde Tekniske Skole
De mange muligheder på erhvervsuddannelserne er tydelige ved det årlige DM i Skills, hvor der dystes om DM for unge håndværkere. I år deltog 40 fag i DM i Skills. Deltagerne fra Roskilde Tekniske Skole kom fra fagene klejnsmed, anlægsgartner, bygningssnedker, blomsterdekoratør og møbelsnedker. De unge havde via lokale mesterskaber kvalificeret sig til konkurrencen, som i år havde over 300 konkurrencedeltagere. Derfor lød det allerede ved konkurrencens opstart, at alle var vindere.
Kun nummer 1 kåres
Alle deltagerne kæmpede bravt og gjorde det rigtig godt. Helt hvor godt er ikke let at sige, for det er kun nummer 1 i hvert fag, som kåres. En skilte sig dog helt klart ud og hjemtog et danmarksmesterskab til Roskilde Tekniske Skole.
Bygningssnedker i verdensklasse
Bygningssnedker Frederik Riber, 19 år og fra Haslev, vinder DM i Skills for 2. gang og har dermed kvalificeret sig til WorldSkills 2017, der afholdes i Abu Dhabi. Det er hans store drøm, der nu går i opfyldelse. Frederik vandt for nylig bronze til EuroSkills2016, som den første danske bygningssnedker nogensinde.
Frederiks praktiksted Tømrermester Madsen, som ligger i Bårse, kommenterer Frederiks indsats:
- Du har igen igen bevist, hvor dygtig du er. At du har en dygtig læremester i Alex, at du har en rigtig god faglærer i Peter, du er ambitiøs, at du er en del af et godt team samt giver Tømrermester Madsen fantastisk reklame.
Frederiks underviser og træner Peter J. Hansen fortæller, hvorfor Frederik har kvalificeret sig og vundet:
- Fordi Frederik er den bedste... Han er utroligt stræbsom, målrettet og er altid klar til endnu en gang at forfine detaljen!
På afdelingens lokale facebookside skrives der:
- Frederik Riber har til dette DM givet den max gas. Han kunne som bygningssnedker i verdensklasse, og med en meget overbevisende sejr, få overrakt trofæet og dermed retten til at deltage ved verdensmesterskaberne i Abu Dhabi i oktober 2017.
Skolen havde hele tre deltagere i blomsterdekoratørernes konkurrence, hvor Freja Skallerup, 20 år og fra Ll. Skensved, Maja Gantzhorn Rasmussen, 22 år og fra Albertslund, og Rikke Weng Jensen, 21 år og fra Haslev deltog. Det blev ikke til et mesterskab, men elevernes underviser Vivian Ullitz fortæller efter at have set dommernes vurderinger:
- Efter tæt konkurrence og en uafgjort stilling, der sendte dommerne på overarbejde, kunne Rikke Weng Jensen se sig selv på en flot 2. plads ved DM i Skills. Super flot med en 1. plads i 2 af opgaverne og flot arbejde af alle 3 blomsterdekoratørelever!
Tak til klejnsmed, møbelsnedker og anlægsgartnere
Alle deltagere er blevet en stor oplevelse rigere efter DM i Skills. Selv om det ikke blev til medalje til hverken klejnsmed Andreas Østerskov Breum, 21 år og fra Roskilde, møbelsnedker Rune Malmberg, 20 år og fra Kalundborg eller anlægsgartnerne Benjamin Hansen, 19 år og fra Vipperød, og Louise Stub, 23 år og fra Ølstykke, lyder der en stor tak for indsatsen fra Roskilde Tekniske Skole, hvor er man stolte over at være så godt repræsenteret ved DM i Skills:
– Det er dejligt, at der er så stort fokus på erhvervsuddannelserne og de mange dygtige faglærte, som hvert år udklækkes fra Roskilde Tekniske Skole, fortæller kommunikationschef Jacob Christiansen, som samtidig glæder sig over, at det øgede fokus på talenter og talentudvikling bærer frugt.
Læs mere om WorldSkills i Abu Dhabi, hvor Frederik Riber deltager til oktober - på www.skillsdenmark.dk.
Fotografer: Per Daugaard og Søren Schnoor / SkillsDenmark
Bygningssnedker Frederik Riber, der vandt DM i Skills i bygningssnedkerkonkurrencen, ses her sammen med undervisningsminister Merete Riisager. Fotograf: Par Daugaard / Skills Denmark
Bygningssnedker Frederik Riber og underviser og træner Peter Hansen fra Roskilde Tekniske Skole.
Bygningssnedker Frederik Riber, der vandt DM i Skills i bygningssnedkerkonkurrencen. Fotograf: Søren Schnoor / Skills Denmark
Møbelsnedker Rune Malmberg.
Anlægsgartner Louise Stub. Fotograf: Per Daugaard / Skills Denmark
Anlægsgartner Benjamin Hansen. Fotograf: Per Daugaard / Skills Denmark
Klejnsmed Andreas Østerskov Breum (tv). Fotograf: Per Daugaard / Skills Denmark
Blomsterdekoratør Rikke Weng Jensen (tv).
Blomsterdekoratør Maja Gantzhorn Rasmussen.
Blomsterdekoratør Freja F. Skallerup. Fotograf: Per Daugaard / Skills Denmark